钦定古今图书集成/理学汇编/学行典/第239卷 > 何敬德
## 钦定古今图书集成/理学汇编/学行典/第239卷 > 何敬德

按《松江府志》：“何敬德，字孤岩，上海浦东人。朴谨不妄
语，善蓄积，会计事。吴郡张瑄，行舶筦库数年，赢羡莫
可胜数，一发不以自私。瑄父子方倚任之，敬德亟辞
去。瑄既贵盛，故敬德等伍皆佩虎符，为万户、千户。敬
德方布衣蔬食，以施贫赈乏为事，劝瑄父子毋嗜进厚藏以速祸。及瑄败，党与禁锢，而敬德超然无累。大”
德十一年，杭大饥，官设粥仙林寺中，民殍死犹众。敬
德乃请杭好善而材智者数人，即菩提寺作粥，夜煮
寘大瓮中，明旦饥民至者，先后列坐相向，虚其前以
行粥，食已以次去。日煮米七八石，至十石，始六月至
八月，凡七十日。明年春，敬德请僧衲衣，集诸好善者，
收聚道骼枯胔数十万具瘗之。夏为粥如昨。岁始五
月朔，逾三十六日而敬德没，年五十七。后十八日所
贮钱米亦尽。道路皆曰：“何不延何长者至中寿？”今穷
人无所赖矣。胡长孺曰：“往岁湖州作糜食饥人，糜脱，
釜犹沸涌，器中人急得糜食已，辄仆死百步间，长者
夜作粥，贮大瓮中。盖惩湖州事也，有意哉！”